Tímamót í samskiptum þyrluáhafnar við björgunaraðila á vettvangi Í dag urðu þau tímamót að varðstjórar í stjórnstöð Landhelgisgæslunnar / vaktstöð siglinga tengdu í fyrsta skipti samskipti þyrluáhafnar í sjúkraflugi , sem notar VHF talstöðvar og björgunaraðila á vettvangi með Tetra talstöðvar . Geta þyrluáhafnir héðan í frá talað milliliðalaust gegnum VHF , án þess að þyrlurnar sjálfar séu útbúnar Tetra . Uppsetning á Tetra í þyrlum Landhelgisgæslunnar er afar kostnaðarsamt ferli og ljóst að með þessari lausn sparast umtalsverðir fjármunir auk þeirrar hagræðingar og öryggis sem af hlýst . Eru þyrluáhafnir þó með Tetra handstöðvar til nota utan þyrlunnar og eftir þörfum . Héðan í frá getur stjórnstöð Landhelgisgæslunnar / vaktstöð siglinga tengt hvaða VHF talstöð stöðvarinnar ( eru samtals sextíu ) milli þyrlu Landhelgisgæslunnar og björgunaraðila með Tetra . VHF stöðvarnar sextíu eru staðsettar á 28 stöðum umhverfis landið . Með þessu móti eru bæði kostir VHF og Tetra nýttir til fulls og eru samlegðaráhrifin mikil .